ПРОТОКОЛ № 16

от заседание на комисия „Дисциплинарна дейност и взаимодействие с Инспектората към Висшия съдебен съвет“ към съдийската колегия на Висшия съдебен съвет, проведено на 23 юни 2025 г.

Днес, 23 юни 2025 г. (понеделник) от 14:05 ч., в сградата на Висшия съдебен съвет, присъствено и чрез видеоконферентна връзка, се проведе заседание на комисия „Дисциплинарна дейност и взаимодействие с ИВСС“ към съдийската колегия на Висшия съдебен съвет в състав: 

                                         ПРЕДСЕДАТЕЛ:	АТАНАСКА ДИШЕВА – чрез
видеоконферентна връзка	
                                                  ЧЛЕНОВЕ:	СТЕФАН ГРОЗДЕВ – чрез
видеоконферентна връзка
ВЕРОНИКА ИМОВА 	
От администрацията на Висшия съдебен съвет:
Петя Тянкова – директор на дирекция „Дисциплинарна дейност“, АВСС;
Деница Захариева – началник отдел „Дисциплинарни производства на съдии“, дирекция „Дисциплинарна дейност“, АВСС;
Памела Бучкова – главен експерт – юрисконсулт в отдел „Дисциплинарни производства на съдии“, дирекция „Дисциплинарна дейност“, АВСС.

Заседанието протече при следния дневен ред:

1. Анализ на констатираните от Инспектората към ВСС случаи на нарушаване правото на разглеждане и решаване на делото в разумен срок за периода 01.10.2024 г. – 31.03.2025 г.

2. Акт за резултати от извършена комплексна планова проверка в Районен съд – Първомай по наказателни дела, възложена със Заповед № ПП-25-53/11.03.2025 г. на главния инспектор на ИВСС.
Приложение: писмо с рег. индекс № ВСС-10104/18.06.2025 г.

По внесената допълнителна точка и на основание последвалите разисквания по дневния ред

КОМИСИЯ „ДИСЦИПЛИНАРНА ДЕЙНОСТ И ВЗАИМОДЕЙСТВИЕ С ИВСС“
КЪМ СЪДИЙСКАТА КОЛЕГИЯ НА ВСС
Р Е Ш И:

Включва в дневния ред следната допълнителна точка:
3. Извлечения по т. 1 и т. 3 от протокол № 22 от заседанието на Комисия „Бюджет и финанси“ към пленума на ВСС, проведено на 18 юни 2025 г.

1. ОТНОСНО: Анализ на констатираните от Инспектората към ВСС случаи на нарушаване правото на разглеждане и решаване на делото в разумен срок за периода 01.10.2024 г. – 31.03.2025 г.

След разисквания и проведено гласуване по предложените в доклада решения и допълнението от член на Комисията,

КОМИСИЯ „ДИСЦИПЛИНАРНА ДЕЙНОСТ И ВЗАИМОДЕЙСТВИЕ С ИВСС“
КЪМ СЪДИЙСКАТА КОЛЕГИЯ НА ВИСШИЯ СЪДЕБЕН СЪВЕТ
Р Е Ш И:

1.1.	Одобрява Анализ на констатираните от Инспектората към ВСС случаи на нарушаване правото на разглеждане и решаване на делото в разумен срок за периода 01.10.2024 г. – 31.03.2025 г.

1.2.	Предлага на съдийската колегия на Висшия съдебен съвет да вземе следните решения:
1.2.1. Приема данните за установени от ИВСС нарушения на правото на разглеждане и решаване на делото в разумен срок по Глава трета „а“ ЗСВ за периода 01.10.2024 г. – 31.03.2025 г.
1.2.2. Приема отчетите на министъра на правосъдието относно постъпили заявления и изплатени обезщетения по реда на Глава трета „а“ ЗСВ за периода 01.10.2024 г. – 31.03.2025 г.
1.2.3. Приема Анализ на констатираните от Инспектората към ВСС случаи на нарушаване правото на разглеждане и решаване на делото в разумен срок за периода 01.10.2024 г. – 31.03.2025 г.
1.2.4. Препоръчва на административните ръководители на съдилищата съобразно правомощията им, съответно по чл. 80, чл. 86, чл. 106 и чл. 114 ЗСВ, да контролират стриктното и пълно прилагане на процесуалните способи за своевременното разглеждане и приключване на делото в разумен срок във връзка със:
1.2.4.1. Спазване на сроковете за насрочване на делото по чл. 247а НПК; съответните срокове за насрочване делата по ГПК и АПК, включително специалните срокове за разглеждане на някои видове дела – Бързи производства, Заповедни производства, Бързи производства по КТ и др.; 
1.2.4.2. Използването на процесуални способи за връчване на призовки, съобщения и книжа по съответния процесуален закон;
1.2.4.3 Назначаване на резервен защитник и определяне на резервен член на съдебния състав; определяне на резервни дати;
1.2.4.4. Своевременно изготвяне на съдебните актове и мотиви към присъдите.
1.2.5. Препоръчва на съдиите:
1.2.5.1. Да прилагат предвидените в съответния процесуален закон дисциплиниращи средства по отношение на страни по делото, вещи лица, свидетели и други участници в процеса;
1.2.5.2. Да упражняват правото си на самоотвод своевременно (непосредствено след образуване на делото или след възникване на основанието).
1.2.6. Напомня на административните ръководители на съдилищата съобразно правомощията си, съответно по чл. 80, чл. 86, чл. 114 и чл. 122 ЗСВ, да извършат проверка по делата, образувани преди 2022 г., и при наличие на недовършени такива да предприемат организационни мерки за тяхното приключване, задължение от Протокол № 44/21.12.2017 г., т. 6.4.
1.2.7. Обръща внимание на административните ръководители на съдилищата, че следва на всеки шест месеца да изпращат информация и отчети до съдийската колегия на ВСС за предприети действия в изпълнение на тези мерки 
1.2.8. Не приема нови мерки. 
1.2.9. Материалите по т. 1, т. 2 и т. 3 да се публикуват на интернет страницата на ВСС след приемането им от съдийската колегия на ВСС.

2. ОТНОСНО: Акт за резултати от извършена комплексна планова проверка в Районен съд – Първомай по наказателни дела, възложена със заповед № ПП-25-53/11.03.2025 г. на главния инспектор на ИВСС.
Приложение: писмо с рег. индекс № ВСС-10104/18.06.2025 г.

След разисквания и проведено гласуване,

КОМИСИЯ „ДИСЦИПЛИНАРНА ДЕЙНОСТ И ВЗАИМОДЕЙСТВИЕ С ИВСС“
КЪМ СЪДИЙСКАТА КОЛЕГИЯ НА ВИСШИЯ СЪДЕБЕН СЪВЕТ
Р Е Ш И:

	2.1. Приема за сведение акт за резултати от извършена комплексна планова проверка в Районен съд – Първомай по наказателни дела, възложена със заповед № ПП-25-53/11.03.2025 г. на главния инспектор на ИВСС, заведен в деловодството на ВСС с вх. № ВСС-10104/18.06.2025 г. 
	2.2. Изисква информация от Инспектората към ВСС относно предприетите от административния ръководител на Районен съд – Първомай мерки по изпълнение на препоръките, дадени в акта от проверката, съгласно уведомлението по чл. 58, ал. 4 от ЗСВ.

3. ОТНОСНО: Извлечения по т. 1 и т. 3 от протокол № 22 от заседанието на Комисия „Бюджет и финанси“ към пленума на ВСС, проведено на 18 юни 2025 г.

След разисквания и проведено гласуване,

КОМИСИЯ „ДИСЦИПЛИНАРНА ДЕЙНОСТ И ВЗАИМОДЕЙСТВИЕ С ИВСС“
КЪМ СЪДИЙСКАТА КОЛЕГИЯ НА ВИСШИЯ СЪДЕБЕН СЪВЕТ
Р Е Ш И:

3.1. Да се предвиди финансиране за провеждане на един или повече обучителни семинари за административни ръководители на съдилища във връзка с изпълнение на правомощията им Глава шестнадесета ЗСВ „Дисциплинарна отговорност“.
3.2. Възлага на експертите към КДДВИВСС-СК да изготвят обосновано  и остойностено предложение по т. 3.1. за следващото заседание на комисията с оглед изготвянето на отговор/предложение до комисия „Бюджет и финанси“ към пленума на ВСС.

ПРЕДСЕДАТЕЛ НА КОМИСИЯ
„ДИСЦИПЛИНАРНА ДЕЙНОСТ И
ВЗАИМОДЕЙСТВИЕ С ИВСС“ КЪМ 
СЪДИЙСКАТА КОЛЕГИЯ НА
ВИСШИЯ СЪДЕБЕН СЪВЕТ:	(П)

АТАНАСКА ДИШЕВА